ועדת החינוך, התרבות והספורט, כנסת 18, פרוטוקול מספר 302, 2010-11-10 00:00

אלכס מילר: שלום, אני פותח את ישיבת הוועדה.

אלכס מילר: הדיון הוא על פי בקשת חבר הכנסת משה (מוץ) מטלון.

אלכס מילר: הנושא הובא לפני שבוע לשולחן הוועדה.

אלכס מילר: אני בדקתי, וזה היה נראה מוזר שאנחנו כמדינה מתקדמת בכל המישורים לפתרון ושילוב הנכים בכל המגזרים ובכל הפעילויות: בהיבט הנגישות, בהיבט של פתרון בעניין הבינוי, וכאן אנחנו עושים צעד אחד אחורה.

אלכס מילר: זה ממש לא מקובל.

אלכס מילר: אמנם היו בעיות, אבל לא פותרים בעיות על ידי החלטה גורפת – להוציא אוכלוסייה שלמה מהמרתון.

אלכס מילר: זה לא מקובל ולא נהוג.

אלכס מילר: צריך לחשוב על פתרונות אלטרנטיביים.

אלכס מילר: צריך לחשוב, ולא להחליט שהם לא משתתפים.

אלכס מילר: חברים, אני כבר אומר, שאם לא יהיה פתרון המקובל על הוועדה אנחנו נהיה פה בבעיה רצינית.

אלכס מילר: אני יודע שאתמול התקיימה ישיבה, וממשרד הספורט נמסר לי שמנסים להגיע לפתרון.

אלכס מילר: אני מברך על זה.

אלכס מילר: צריך להגיע לפתרון כזה, שאנחנו לא נבזה את עצמנו כמדינה, כאשר השאיפה היא להתרחב ולסייע, ומצד שני בחלק מן המקומות עושים צעד אחד אחורה.

אלכס מילר: חה"כ מטלון, בבקשה.

משה (מוץ) מטלון: אדוני היו"ר, אני מודה לך על קיום הדיון הבוקר הזה.

משה (מוץ) מטלון: לפני כשלושה שבועות השר בוגי יעלון ואני ביקשנו להירשם למרתון טבריה, ונענינו על ידי האיגוד האתלטיקה, שאין השנה אופני יד.

משה (מוץ) מטלון: בדקתי את העניין, ומצאתי שאכן הוציאו השנה את אופניי היד.

משה (מוץ) מטלון: ניסיתי לברר מדוע, ביקשתי תשובה בכתב, והתשובה התעכבה מכל מיני סיבות.

משה (מוץ) מטלון: כנראה שהיה קשה להסביר.

משה (מוץ) מטלון: היו צריכים לנסח מכתב.

משה (מוץ) מטלון: בסופו של דבר הגיע מכתב, שמסביר שמסיבות בטיחותיות לא יתקיים השנה מרתון אופני יד.

משה (מוץ) מטלון: אני רוצה לציין, שבמרתונים הקודמים אני אישית השתתפתי, וכך גם החבר שביקש שארשום אותו.

משה (מוץ) מטלון: אנחנו רוכבים יחד באופן קבוע.

משה (מוץ) מטלון: היינו יחד בעוקף כינרת בשבת האחרונה.

משה (מוץ) מטלון: התשובות לא מקובלות.

משה (מוץ) מטלון: אמרו: סיבות בטיחותיות, תאונות וכו'.

משה (מוץ) מטלון: אני רוצה לומר, שבכל מרתון יש תאונות.

משה (מוץ) מטלון: גם רצים נתקלים בינם לבין עצמם.

משה (מוץ) מטלון: אין ענף ספורט שאין בו סיכון.

משה (מוץ) מטלון: יושב פה עדי, רוכב אופניים ותיק, שיודע בדיוק מהם הסיכונים.

משה (מוץ) מטלון: אנחנו מודעים לסיכונים.

משה (מוץ) מטלון: גם לי היתה תאונת אופניים לא מזמן, וברוך השם יצאתי ממנה בסדר.

משה (מוץ) מטלון: ניסינו להיכנס לעובי הקורה, וראינו שמישהו מנסה למצוא לעצמו כיסויי, שאם יקרה משהו הוא לא ייתבע.

משה (מוץ) מטלון: אם ייעשו כל הפעולות הנדרשות, מקטינים את הסיכון ולא צריכה להיות שום בעיה בעניין.

משה (מוץ) מטלון: אני אישית השתתפתי במרתון ניו-יורק, במרתון ברלין, הכוללים רק 40,000 רצים ולא 1,000 רצים, במרחק של 42 קילומטר, ותאמין לי שהסיכון הוא לא גדול.

משה (מוץ) מטלון: אומרים החברים, שבדרך חזרה אנחנו עלולים להיקלע למצב בו ניתקל ברצים.

משה (מוץ) מטלון: גם לזה יש פתרון.

משה (מוץ) מטלון: אני נוסע בכביש הזה מדי פעם, ואני ראיתי משאיות נוסעות אחת מול השנייה.

משה (מוץ) מטלון: לא ראיתי שם תאונות חזיתיות בין המשאיות.

משה (מוץ) מטלון: בעוקף כינרת האחרון ניסיתי לראות איפה הנקודות העשויות להיות בעייתיות, ומצאתי שליד סיבוב כינרת של קבוצת כינרת הוא מקום בעייתי.

משה (מוץ) מטלון: בעוקף כינרת השאירו חלק מהכביש הזה פתוח, וידעו לשים מחסומים וסדרנים.

משה (מוץ) מטלון: כלומר, אפשר למצוא פתרונות בטיחותיים.

משה (מוץ) מטלון: יכול להיות שיש בכך עלות נוספת של מחסומים וסדרנים.

משה (מוץ) מטלון: אם השאלה היא כסף זו שאלה אחת, ואם השאלה היא אחרת זו שאלה הרבה יותר עמוקה.

משה (מוץ) מטלון: מרתון טבריה הוא מרתון מאוד מכובד, אבל הוא לא מרתון גדול כל כך.

משה (מוץ) מטלון: אני גם מכיר את הבעיה שלכם מול תל אביב בעניין של מרתון תל אביב, כאשר התחננתם לראש עיריית תל אביב ואמרתם: אל תפגע לנו במרתון טבריה.

אסנת כהן: מרתון טבריה הוא המקצועי ביותר.

משה (מוץ) מטלון: אנחנו לא בוויכוח.

משה (מוץ) מטלון: אתם עיר מפוארת, עיר גדולה.

משה (מוץ) מטלון: אני חושב, שלא לכבודכם להוציא דווקא את אופני היד.

משה (מוץ) מטלון: 80% מהמשתתפים במרתון אופניי היד הם נכי צה"ל.

משה (מוץ) מטלון: אני חושב, שלא כדאי לכם להיכנס לנישה הזאת.

משה (מוץ) מטלון: אתם תיראו רע מאוד.

משה (מוץ) מטלון: אתם כבר עכשיו נראים רע מאוד, ואתם תיראו הרבה יותר רע.

משה (מוץ) מטלון: אנחנו לא באים ממקום של קיפוח או ממקום של מסכנות.

משה (מוץ) מטלון: אנחנו לא נדבר פה על אפליה.

משה (מוץ) מטלון: אנחנו ספורטאים, אנחנו מרתוניסטים, אנחנו הבאנו יותר כבוד למדינת ישראל מהרבה אתלטיים השייכים לאיגוד האתלטיקה.

משה (מוץ) מטלון: יציג את זה פה איש מינהל הספורט.

משה (מוץ) מטלון: אתם יודעים בדיוק מה הספורטאים הנכים הביאו למדינת ישראל.

משה (מוץ) מטלון: אני חושב, שזה ייראה רע מאוד אם לא יימצא פתרון.

משה (מוץ) מטלון: אני יודע למה רון בולוטין לא פה.

משה (מוץ) מטלון: אני יודע למה עופר אייזנברג לא פה.

משה (מוץ) מטלון: הוא נסע איתי באוטו, ואסרו עליו מארגון נכי צה"ל לבוא לפה.

משה (מוץ) מטלון: אני לא נכנס למקומות האלה.

משה (מוץ) מטלון: אני חבר כנסת, ואני לא נכנס לעניינים הפוליטיים ולסיכומים שמאחורי הקלעים.

משה (מוץ) מטלון: אני חבר כנסת, אני איש ציבור, אני מייצג ציבור, ואני מבקש מכם למצוא פתרון הולם.

משה (מוץ) מטלון: אם הבעיה היא כסף, אני משער שיימצא הכסף.

משה (מוץ) מטלון: אני יודע גם את עמדת השרה.

משה (מוץ) מטלון: השרה דיברה איתי בנושא.

משה (מוץ) מטלון: אני מציע לכם – תמצאו פתרון הולם.

משה (מוץ) מטלון: כל פתרון של חצי מרתון, הוא לא פתרון.

משה (מוץ) מטלון: פתרון של תמשיכו את המסלול עד יהודייה, זה לא פתרון.

משה (מוץ) מטלון: מרתוניסטים מתחילים ומרתוניסטים מסיימים.

משה (מוץ) מטלון: זה סיפור של מרתון.

משה (מוץ) מטלון: לפתרונות כאלה אנחנו לא זקוקים לכם.

משה (מוץ) מטלון: בשביל להיות באיגוד האופניים אנחנו לא זקוקים לעזרתכם.

משה (מוץ) מטלון: אנחנו חברים באיגוד האופניים.

משה (מוץ) מטלון: אני יו"ר שדולת רוכבי האופניים.

משה (מוץ) מטלון: אני במגעים עם רוכבי האופניים.

משה (מוץ) מטלון: אנחנו לא זקוקים לכם בשביל להיות שם.

משה (מוץ) מטלון: לך כנציגת הציבור בטבריה אני מציע לעשות שיקול נוסף.

אלכס מילר: מי מציג את עמדת האחראים על המרתון?

שלמה בן גל: אני מייצג את איגוד האתלטיקה.

שלמה בן גל: אנחנו כבר שלוש שנים במרתון, שהוא מרתון איכותי.

שלמה בן גל: זה מרתון שהוא מותג.

שלמה בן גל: יש בעולם כ-220 מרתונים, והוא מדורג במקום 13.

שלמה בן גל: זה מרתון בינלאומי.

שלמה בן גל: השנה השתתפו בו 28 מדינות.

שלמה בן גל: זה המרתון היחידי, שבו נקבעים המינימום לאליפויות עולם באולימפיאדה.

שלמה בן גל: כבר שלוש שנים התלבטנו, האם להפסיק את הנושא של אופניי יד.

שלמה בן גל: אנחנו לא נגד נכים.

שלמה בן גל: אנחנו בעד נכים, אבל היו תאונות.

שלמה בן גל: תאונה אחת היתה בעין גדי, שבה אופניים נכנסו במחלקת מים שאושפזה שבוע ימים.

שלמה בן גל: בעמק בית שאן אופניים  נכנסו באלוף ישראל  והשביתו אותו לשלושה חודשים.

שלמה בן גל: גם במרתון טבריה היו כמעט תאונות, שהן כמו תאונה.

שלמה בן גל: אני לא רוצה לסכן את המרתון הזה.

שלמה בן גל: מצאנו פתרונות ונתנו חלופות.

שלמה בן גל: בעבר היו לנו 300-400 רצים לכיוון אחד וחזרה.

שלמה בן גל: היום יש לנו 2,000 רצים.

משה (מוץ) מטלון: כמה נרשמו עד עכשיו?

שלמה בן גל: עד עכשיו נרשמו 1,150.

משה (מוץ) מטלון: זה לא 2,000.

קריאה: יש עוד חודש וחצי להרשמה.

שלמה בן גל: אני רוצה לסיים את דבריי.

שלמה בן גל: אני אומר, שהנושא הוא בטיחותי.

שלמה בן גל: חבל שלא הבאתם את נציגי משטרת ישראל, שהיו נוכחים במרתון האחרון ואמרו: אתם לא נורמאלים.

שלמה בן גל: היה נוכח נציג אורח שלנו, נציג שארגן את מרתון ניו-יורק, שאמר: אתם לא נורמאליים, יהיה פה אסון.

שלמה בן גל: אנחנו החלטנו מבחינה בטיחותית ומקצועית, שלא לסכן את המרתון היחידי בארץ ששם נקבעים תחרותיות.

שלמה בן גל: פה מדובר על מהירויות אופניים של 30 קמ"ש עד 35 קמ"ש.

שלמה בן גל: זו סכנת חיים.

שלמה בן גל: אנחנו ישבנו עם איגוד האופניים, ומצאנו פתרונות חלופיים.

שלמה בן גל: במידה ויש ריצת מרתון היקפית, אין לנו בעיה.

שלמה בן גל: פה מדובר ברצים שרצים עד עין גב וחוזרים חזרה, ואז כל האופניים צריכים לחתוך את כל 2,000 הרצים.

שלמה בן גל: זה סיכון גדול מאוד.

שלמה בן גל: מביאים לפה רצים מהשורה הראשונה בעולם.

שלמה בן גל: קיבלנו הערות שהאופניים מפריעים.

שלמה בן גל: אנחנו לא נגד נכים.

אלכס מילר: האם אמרתם לרצים מקניה, שבגלל שהם באים אתם מזיזים את הנכים הצידה?

שלמה בן גל: הרצים שהיו לפני כן הודיעו שזה הפריע להם.

שלמה בן גל: אנשים באים לרשום תוצאה.

שלמה בן גל: זה מרתון איכותי.

שלמה בן גל: זה מרתון הנחשב מוביל בעולם מבחינת קביעת תוצאה.

שלמה בן גל: לפני שנה היו קרוב ל-300 רצים מהעולם.

שלמה בן גל: הגיעו קרוב ל-28 רצים, שבאים לקבוע את הזמנים.

שלמה בן גל: דברים כאלה שבאים מלפנים עלולים להפריע.

שלמה בן גל: אתמול ישבנו עם התאחדות הנכים והגענו איתם להסכם, שייצאו לחצי מרתון, 25 קילומטר לכיוון אחד.

שלמה בן גל: אנחנו נממן את העלויות ואת המדידה, וזאת על מנת שלא ייפגעו אנשים.

שלמה בן גל: אני אומר שוב: זה מרתון יחידי, ואני לא רוצה לפגוע בעניין הזה.

שלמה בן גל: כדי לעשות הפרדה במרתון מדובר בעלויות כבדות מאוד, שאף אחד לא יעמוד בהן.

שלמה בן גל: אני מכיר את מרתון ניו-יורק ואת מרתון ברלין.

שלמה בן גל: ההבדל הוא ששם אין חזרה מול הרצים.

שלמה בן גל: אם כאן זה היה היקפי, לא היתה בעיה.

שלמה בן גל: לכן, איגוד האתלטיקה הודיע להתאגדות הנכים כבר לפני שנה, מיד אחרי המרתון, לאחר שקרו כמעט כמה תאונות, שהחלטנו להפסיק את זה.

שלמה בן גל: הפתרון עליו סיכמנו עם התאחדות הנכים, עם רון בולוטין, הוא שיזנקו 20 דקות לפני המרתון, נסיים וניתן להם פרסים.

שלמה בן גל: בשביל לסבר את האוזן – איגוד האתלטיקה לא נגד הנכים.

שלמה בן גל: באליפויות ישראל אנחנו עושים מקצים מיוחדים לטובת האוכלוסייה הזאת.

שלמה בן גל: יש ספיישל אולימפיק באליפות ישראל.

שלמה בן גל: אנחנו בעד פעילות, אנחנו אנשי חינוך גופני.

שלמה בן גל: אנחנו הכנסנו את התאחדות הנכים וחיבקנו אותם כל עוד שלא היו בעיות של פציעות.

שלמה בן גל: נתנו פרסים על חשבון איגוד האתלטיקה, ולא ביקשנו כסף מהשרה או מגורם אחר.

שלמה בן גל: אני מציע שכך יהיה על מנת שלא יהיו פגיעות בנפש.

אלכס מילר: איזה פגיעות בנפש?

שלמה בן גל: אופניים יכולים לפגוע ברצים.

שלמה בן גל: עובדה שקרו מקרים.

שלמה בן גל: כמו שאמרתי, פגעו באלוף ישראל והשביתו אותו לשלושה חודשים.

שלמה בן גל: הוא בא לקו הסיום, ואופניים נכנסו מאחוריו והשכיבו אותו.

שלמה בן גל: כאשר לא היו נפגעים ישבנו בשקט.

שלמה בן גל: כרגע אנחנו יודעים שאלה דברים מסוכנים.

משה (מוץ) מטלון: אם הם מוזנקים לפני הרצים, איך הם נכנסו בו מאחורה.

משה (מוץ) מטלון: אני לא הבנתי את זה.

שלמה בן גל: יש כאלה שמגיעים אחרי הזמן.

משה (מוץ) מטלון: בכל המרתונים מזניקים לפני כולם.

שלמה בן גל: עובדה שהוא נכנס בו.

שלמה בן גל: זו עובדה.

שלמה בן גל: יש לפנינו מסמך של התאחדות הנכים.

שלמה בן גל: כמו שאמרת, להילחם נגד נכים זה לא פשוט.

שלמה בן גל: הפתרון הוא, שמזניקים אותם עם כל החגיגה, הם מסיימים אחרי 25 קילומטר, ואנחנו נחלק פרסים.

שלמה בן גל: זו המלצת האיגוד.

שלמה בן גל: יש פה המלצות של איגוד האופניים.

שלמה בן גל: המסלול לא מכיל 2,000 אנשים.

שלמה בן גל: הכביש צר.

שלמה בן גל: כאשר רצים 2,000 אנשים על כביש צר ובאים אופניים מסביב, לא יעזור שום דבר.

אלכס מילר: שום דבר לא יעזור?

אלכס מילר: האם זה מה שאתה אומר?

שלמה בן גל: אם תעשו מחיצות, אולי זה יעזור.

שלמה בן גל: אני לא רוצה לתת המלצות לא הגיוניות.

שלמה בן גל: אם אין בעיה כספית, אפשר לעשות הפרדה, כמו שעשו בניו-יורק ובבוסטון, אבל אלה עלויות של 300,000 שקלים.

אלכס מילר: כאן אנחנו מחפשים פתרונות, ואנחנו שומעים את האלטרנטיבות.

אלכס מילר: אנחנו מבקשים ממך להציג בפנינו את האלטרנטיבות.

אלכס מילר: תחילה אתה אומר שאין פתרון, ואחר כך אתה אומר שיש פתרון שעולה הרבה כסף.

אלכס מילר: מבחינתי, יש שתי דרכים להתמודד עם הבעיה: הדרך הראשונה היא לרשום לעצמך כאג'נדה שאתה תעשה הכל כדי שנושא כזה או אחר ייפתר.

אלכס מילר: כרגע המטרה היא שילוב הנכים.

אלכס מילר: אם היית אומר לעצמך, שאתה תעשה הכל בשביל לשלב את הנכים, היית פונה לוועדה ואומר: אני לא מוכן לקיים את מרתון טבריה אם הנכים לא יהיו משולבים, מרתון טבריה לא יתקיים אם לא תתנו לי סכום איקס בשביל לשלב את הנכים.

אלכס מילר: אתה בא לכאן ואומר: קודם כל אני מוציא אותם החוצה.

אלכס מילר: עכשיו בגלל שהם לוחצים על כל הגופים מסביב, תנו לי כמה שאתם יכולים ואני אשלב לפי מה שאתם נותנים.

אלכס מילר: אתה בתור יו"ר בוחר באיזו דרך ללכת.

אלכס מילר: אני הייתי ממליץ לך ללכת בדרך הראשונה, אבל זו ההחלטה שלך.

שלמה בן גל: הייתי יכול לתת את הפתרון הזה, אבל אלה עלויות של 300,000-400,000 שקלים.

שלמה בן גל: אם אין בעיה של כסף במדינה ומוכנים להוציא סכום כזה על 40 רוכבי אופניים, אין בעיה.

אלכס מילר: האם אתה אומר לי שאתה חוסך כסף למדינה על חשבון הנכים?

אלכס מילר: קודם כל תגיד: תנו כסף.

שלמה בן גל: בקושי היא נותנת לאתלטיקה הישראלית.

שלמה בן גל: אתה לא חי במציאות.

אלכס מילר: אני לא חי במציאות?

שלמה בן גל: לדעתי, כן.

אלכס מילר: ברוך הבא לריאליטי שלי מעכשיו.

אלכס מילר: נציג משרד הספורט, בבקשה.

דוד מלכה: אני חזרתי מחופשה של 10 ימים, וקיבלתי את ההודעה רק אתמול בלילה.

דוד מלכה: אני מודה, שהמידע שיש בידי הוא מועט מאוד.

דוד מלכה: בפתח דבריי אני אגיד, שאיגוד האתלטיקה הוא אחד האיגודים, שמשתפים איתנו פעולה בצורה מאוד טובה.

דוד מלכה: אנחנו צריכים ללמוד את הנושא, ויש מספיק זמן.

דוד מלכה: אני לא חושב שהיום אפשר לתת פתרונות.

דוד מלכה: צריך לבדוק את האלטרנטיבות.

דוד מלכה: יכול להיות שהאלטרנטיבה ששלמה כרגע הציג אפשרית.

דוד מלכה: אם מדובר בעלויות כספיות, אנחנו צריכים לבדוק את זה ולראות האם אנחנו יכולים להשיג את המקורות לכך.

דוד מלכה: אני מסכים איתך, חה"כ מטלון, שמבחינה ציבורית זה לא נראה טוב שמשהו שהפך למסורת נקטע מסיבות בטיחותיות.

דוד מלכה: מצד שני, אנחנו לא יכולים להתעלם מהצד המקצועי.

דוד מלכה: הצד המקצועי הוא אל"ף-בי"ת.

דוד מלכה: זה המרתון היוקרתי ביותר בישראל, למרות שהיום גם תל אביב וגם ירושלים מנסים לעשות מרתון המתחרה במרתון טבריה.

דוד מלכה: בכל זאת, מרתון טבריה הוא מוכר מבחינת קביעת תוצאות של אליפויות עולם באולימפיאדה.

דוד מלכה: אתם צריכים לתת לנו קצת זמן, כמה ימים.

דוד מלכה: אנחנו נבדוק את זה, ונראה מהן האפשרויות העומדות בפנינו.

דוד מלכה: אם נצליח להגיע לפתרון, אנחנו נשיב לכם.

דוד מלכה: יש מספיק זמן להיערך.

אלכס מילר: עדי דויטש, בבקשה.

עדי דויטש: אני חבר איגוד התאחדות ספורט נכים בוועדת האופניים, וגם חבר הנהלת איגוד האופניים.

עדי דויטש: יש לי נקודת מבט משני הכיוונים.

עדי דויטש: אני לא מתייחס ספציפית למרתון טבריה.

עדי דויטש: באופן כללי אופני ידיים נמצאים במסגרת איגודי האופניים בכל העולם.

עדי דויטש: כל חוקי ה-UCI, שאנחנו פועלים לפיהם,  חלים על אופניי ידיים ואופניים רגילים, שנכים נוטלים בהם חלק בתחרויות שונות ברחבי העולם ובארץ.

עדי דויטש: אנחנו כאיגוד פתחנו שער רחב מאוד לספורטאים הנכים.

עדי דויטש: לצערי, ההשתתפות בתחרויות האופניים היא דלה.

עדי דויטש: היו לנו שתיים-שלוש ישיבות בשנה האחרונה עם נציגי התאחדות ספורט נכים ועם חבר ועדת האופניים והמאמנים הבכירים, ולצערי לא היתה השתתפות, למרות שהיה דיון נקודתי על העניינים האלה והזמנה פתוחה.

עדי דויטש: לדעתי, הנושא של בטיחות הוא דבר מאוד קריטי, אבל אני לא מצוי בדברים האלה.

עדי דויטש: עמדת האיגוד היא, שאנחנו נשמח להכיל בקרבנו את אופני הידיים בתחרויות שמתקיימות לאורך השנה, ויש כאלה לפחות כ-10 תחרויות שניתן ליטול בהם חלק בצורה בטוחה ומזמינה.

אלכס מילר: אסנת כהן, בבקשה.

אסנת כהן: כבוד יו"ר הוועדה וחה"כ מטלון, חשוב לי שתדעו שאנחנו בעד הנכים.

אסנת כהן: נכון שנוצר פה מצב שנראה לא טוב, אבל אנחנו יושבים כבר מספר חודשים ודנים בסוגיה הזו, ויש פה בעיה.

אלכס מילר: למה לא שתפתם את משרד הספורט?

אלכס מילר: הוא אומר שחדש לו.

אסנת כהן: קודם כל ישבנו עם עצמנו וחשבנו.

אסנת כהן: האיגוד מבחינת הרשות הוא הגוף המקצועי.

אסנת כהן: מרתון טבריה הוא מרתון מקצועי קודם כל.

אסנת כהן: לא מדובר במרתון תל אביב או במרתון ירושלים, שהם יותר עממיים.

אסנת כהן: אנחנו דנים בסוגיה הזו כבר מספר חודשים.

אסנת כהן: כאשר רוכבי אופני היד התחילו להשתתף במרתון המספר שלהם לא היה כה רב, ולכן לא הרגשנו בבעייתיות.

אסנת כהן: בשנה שעברה היו 65 רוכבים, שזה לא מעט, ופה התחלנו להרגיש את הבעיה המקצועית.

משה (מוץ) מטלון: בגלל המקצה של 10 קילומטר.

קריאה: לא קשור ל-10 קילומטר.

אסנת כהן: בסופו של דבר נגיע לפתרון ונמצא דרך,  אבל חשוב שתהיה פתיחות מכל הצדדים.

אסנת כהן: אני לא רוצה שייווצר מצב, כאילו לקחנו את הנכים וזרקנו אותם.

אסנת כהן: זו לא המציאות.

אסנת כהן: זה לא העניין.

משה (מוץ) מטלון: אם אני רציתי להירשם ואמרתם לי שאני לא יכול להירשם, זה כאילו לקחתם את הנכים ושמתם אותם בחוץ.

משה (מוץ) מטלון: זו המשמעות של אדם שלא יכול להירשם.

משה (מוץ) מטלון: בואי לא נייפה את זה.

משה (מוץ) מטלון: אני בעד פתרון.

אסנת כהן: אנחנו נמצא את הפתרונות.

אסנת כהן: נשב ביחד ונחשוב.

אסנת כהן: כמו שנציגי המשרד והאיגוד אומרים: מרתון טבריה הוא מרתון מקצועי, וחשוב שהוא יישאר כזה.

אלכס מילר: דוד סעידי, בבקשה.

דוד סעידי: אני הרכז המקצועי של המרתון.

דוד סעידי: אני חייב לציין, ששלמה בן גל הוא אלוף משנה במילואים והיה קצין אימון גופני ראשי.

דוד סעידי: כלומר, הוא מכיר את הבעיה של ספורט הנכים וכל מה שחה"כ מטלון אמר לגבי נכי צה"ל.

דוד סעידי: זה בהחלט חשוב לו ולנו כאיגוד.

דוד סעידי: שימו לב, שאנחנו יושבים מולכם, כאשר מי שהיה צריך לשבת פה יחד, לתת תשובות ולנהל את המשא ומתן,  הוא איגוד ספורט הנכים.

דוד סעידי: איגוד ספורט הנכים לא היה שותף.

אלכס מילר: האם איגוד ספורט הנכים אחראי על המרתון בטבריה?

דוד סעידי: איגוד ספורט הנכים אחראי על ספורט הנכים.

משה (מוץ) מטלון: האם אתה נכנס לעניינים פוליטיים?

משה (מוץ) מטלון: הם קיבלו הזמנה ולא הגיעו.

אלכס מילר: אל תעביר אחריות לאנשים שלא אחראים.

אלכס מילר: אני לא שואל אותך, ממי אתה מקבל הסכמה למשהו שאתה מציע.

אלכס מילר: אני מדבר איתך כאחראי.

אלכס מילר: אתה כאחראי לוקח על עצמך אחריות.

אלכס מילר: האם אתה אחראי על המרתון?

דוד סעידי: כן.

אלכס מילר: אתה לוקח על עצמך אחריות שיהיה פתרון גם בהיבט הבטיחותי.

אלכס מילר: אם אני ארצה לשמוע, איך ארגון הנכים נלחם על שילוב הנכים בספורט, אני אפנה לארגון הנכים ואקבל מהם תשובה.

דוד סעידי: אם נראה לך שזה בסדר שהם לא פה, אז זו בעיה שלכם ולא שלי.

אלכס מילר: תן לי לפתור את הבעיות שלי בהתאם לפתרונות שלי.

אלכס מילר: אתה תייצג את הגוף שלך.

דוד סעידי: דבר נוסף מההיבט המקצועי: רבותיי, הכביש לא התרחב.

דוד סעידי: מספר המשתתפים התרחב.

דוד סעידי: מספר המשתתפים גדל פי ארבעה ממה שהיה לפני 4 שנים.

יהודית גידלי: רק באופניי יד או שאתה מדבר גם על הרצים.

דוד סעידי: אני מדבר על הרצים.

דוד סעידי: כאשר מאסה כזו רצה הלוך חזור, זו בעיה.

דוד סעידי: צריך לציין, שזה לא דומה למרוץ בית שאן או למרתון ניו יורק.

דוד סעידי: לפני שבוע אני ראיתי את מרתון אתונה.

דוד סעידי: שם זה מתחיל במרתון ונגמר באתונה.

דוד סעידי: שם רצים באוטוסטראדה בכיוון אחד.

אלכס מילר: למה לא הגבלתם את כמות הרצים?

דוד סעידי: אנחנו שואפים שיהיו 5,000-10,000.

אלכס מילר: אבל ברגע שהתרחבת, אתה לא יכול לשלב את אופניי היד.

ז'ק כהן: הרעיון הוא להגיע במרתון טבריה ל-10,000 רצים.

ז'ק כהן: אי אפשר להגביל את מספר הרצים.

ז'ק כהן: אנחנו שואפים שזה יהיה המרתון הגדול ביותר בארץ, כפי שהוא היום.

ז'ק כהן: הוא יותר גדול ממרתון תל אביב וממרתון ירושלים, וימשיך להיות יותר גדול.

דוד סעידי: ברגע שיש מאסה כזו והכביש מפותל וצר, כאשר רוכבי אופניי היד באים מולך במהירות של 30-40 קמ"ש, זה מפריע.

דוד סעידי: זה מוציא מהריכוז.

דוד סעידי: גם במרתון של שנה שעברה אנחנו הזנקנו 25 דקות קודם – ויעיד חה"כ מטלון - וזה כדי שהמאסה הגדולה שלהם תצא.

דוד סעידי: אנחנו מציעים עכשיו להשאיר את אופניי היד במסגרת המרתון, כאשר הם יזנקו קודם אבל הם יסיימו את זה בעין גב.

דוד סעידי: לא תהיה חזרה משם.

משה (מוץ) מטלון: אז זה לא מרתון.

ז'ק כהן: אפשר לבדוק אפשרות להפוך את זה למרתון, ובתיאום עם משטרת ישראל להמשיך הלאה.

ז'ק כהן: אנחנו לא באים לפגוע.

ז'ק כהן: אנחנו רוצים לתת פתרון.

דוד סעידי: בתל אביב הרבה שנים עשו חצי מרתון וקראו לזה מרתון, ולא קרה שום דבר.

דוד סעידי: מרתון זה מושג ולא רק מרחק.

דוד סעידי: ההצעה שאנחנו מציעים היא הצעה נכונה להיום.

דוד סעידי: אגב, את ההודעה על ביטול המרוץ הזה לא נתנו לפני שלושה שבועות.

דוד סעידי: ההודעה ניתנה שבוע אחרי המרתון בשנה שעברה, ואף אחד לא הרים את הכפפה או בא בטענות אלינו.

אלכס מילר: מהי העלות הכספית של הסידור הבטיחותי, של ההפרדה?

שלמה בן גל: אנחנו עשינו הערכה, והגענו לקרוב ל- 300,000 שקלים.

שלמה בן גל: אני לא העליתי את זה, כי זה לא נראה לי ריאלי.

שלמה בן גל: אני יודע איפה אני חי.

משה (מוץ) מטלון: על איזו הפרדה מדובר?

שלמה בן גל: מדובר על הפרדה לכל האורך.

ז'ק כהן: לא לכל האורך.

שלמה בן גל: 5 קילומטר פחות.

ז'ק כהן: זה לא ריאלי וזה לא יעבוד, כי הרצים נכנסים גם לצד השני.

ז'ק כהן: יש הנחיות מסוימות איך למדוד את המרוץ.

ז'ק כהן: אני רוצה להתמקד בכמה דברים, על מנת לתת לכם מושג לגבי מרתון טבריה.

ז'ק כהן: מרתון טבריה הוא מרוץ הכי גדול במדינת ישראל, יותר מתל אביב ויותר מירושלים.

ז'ק כהן: הוא ימשיך להיות כך לפחות בתקופה הקרובה.

ז'ק כהן: כאשר אומרים מרוץ מרתון הכוונה היא לא לספור את כל המשתתפים במרוצים העממיים.

ז'ק כהן: מרתון טבריה קיבל החלטה לבטל את המרוץ גם ל-10 קילומטר, וזאת על מנת להתמקד אך ורק ברצי המרתון, על מנת לאפשר להם את ההכנה המקצועית המיטבית מבלי להפריע להם.

ז'ק כהן: גם הרצים ל-10 קילומטר הפריעו לריצת המרתון עצמה.

ז'ק כהן: זה לא נגד התאחדות הנכים.

ז'ק כהן: אני דואג לכך שיתקיים מדי שנה מרוץ למרחק 60 מטר בשידור ישיר בערוץ 5 או בערוץ הראשון למשתתפי ספיישל אולימפיק.

ז'ק כהן: אנחנו ממשיכים במסגרת אליפות ישראל לקיים את מרוץ אופניי היד, בגלל שהמסלול הוא היקפי, בבית שאן - חצי מרתון.

ז'ק כהן: בכל המרוצים האחרים שהם היקפיים אנחנו ממשיכים לאשר את ההשתתפות של מקצי אופני היד.

ז'ק כהן: היום במדינת ישראל ישנם שני מרוצים שלא אפשרי לקיים בהם את המקצה של אופניי היד מבחינה בטיחותית.

משה (מוץ) מטלון: אנחנו לא מדברים על עין גדי.

משה (מוץ) מטלון: בעין גדי זה מקובל.

שלמה בן גל: למה לא מדברים?

ז'ק כהן: צריך לשים את הכל על השולחן, על מנת שתהיה לכם את התמונה המלאה.

ז'ק כהן: האחד הוא מרוץ עין גדי, והשני הוא מרתון טבריה.

ז'ק כהן: אלה שני המרוצים היחידים במדינת ישראל, ששם רצים פנים מול פנים.

ז'ק כהן: ככל שמספר הרצים יגדל, הבעיה תלך ותחריף.

ז'ק כהן: גם כאשר ישימו מחסומים לאורך המסלול עצמו, זה לא יפתור את הבעיה.

ז'ק כהן: עדיין רצים ייכנסו לשם.

ז'ק כהן: ישנן הנחיות מהתאחדות האתלטיקה הבינלאומית, כיצד המסלול צריך להימדד, איפה צריכים לרוץ הרצים, איך החיתוכים מתבצעים וכו'.

ז'ק כהן: אופניי היד לא יכולים לעשות סללום בתוך הרצים.

ז'ק כהן: גם כאשר הם יוצאים 25 דקות קודם, אמנם ייתכן שהראשון יגיע לפני הרצים האיכותיים אבל כל אלה שמאחורה נמצאים בתוך הרצים.

ז'ק כהן: פעם הרץ עובר אותם, ופעם רוכב האופניים עובר אותם.

ז'ק כהן: זאת סכנה בלתי רגילה.

ז'ק כהן: בשנה שעברה עמדנו על המסלול והתפללנו שלא יקרה אסון.

ז'ק כהן: ישבנו אתמול על מנת להציע אלטרנטיבה.

ז'ק כהן: שבוע אחרי המרתון נפגשתי עם עופר אייזנברג, והוא קיבל את העמדה שאני מציג כרגע.

ז'ק כהן: הסברתי לו את הדברים, והוא אמר: ז'ק, אתה צודק.

משה (מוץ) מטלון: הוא לא פה.

משה (מוץ) מטלון: אל תדבר בשמו.

משה (מוץ) מטלון: אני יודע גם לדבר בשמו דברים הפוכים.

ז'ק כהן: אני אומר לך מה אני סיכמתי איתו.

ז'ק כהן: הדברים הם לא הפוכים, והוא גם יעיד על זה.

משה (מוץ) מטלון: אז אני אומר לך, שהדברים הם הפוכים.

משה (מוץ) מטלון: מי אומר אמת אתה או אני?

אלכס מילר: אתם רבים על משהו שאף אחד לא יכול להוכיח.

משה (מוץ) מטלון: כן.

משה (מוץ) מטלון: הוא לא פה.

ז'ק כהן: גם אתמול היה סיכום בנושא, ואחרי הישיבה הבחור חזר בו מהסיכום אבל איגוד הנכים לא חזר בו.

ז'ק כהן: יש לי את זה בכתב.

ז'ק כהן: אנחנו באמת רוצים למצוא פתרון, ולאפשר מרוץ מרתון.

ז'ק כהן: אני מוכן בהתנדבות לבוא ולארגן מרוץ מיוחד לאופניי יד למרחק מרתון, בשיתוף עם איגוד אופניים.

ז'ק כהן: היתה לי שיחה עם מנכ"ל איגוד האופניים.

ז'ק כהן: אנחנו בעד.

ז'ק כהן: אני מוכן להירתם ולארגן מרוץ מיוחד.

ז'ק כהן: בגולדן רינג שמתקיים בטבריה אפשר לארגן מרוץ מרתון למרחק 42 קילומטר על אותו מסלול.

ז'ק כהן: זה מתקיים ב-26 למרץ 2011.

ז'ק כהן: אנחנו נותנים פתרון.

ז'ק כהן: תראו גם את הצד שלנו.

ז'ק כהן: אנחנו לא באים לפגוע.

ז'ק כהן: אנחנו לא נגד.

ז'ק כהן: אנחנו בעד.

ז'ק כהן: אפשר שאופניי היד ישתתפו גם במרתון טבריה עד עין גב, ואפשר גם לארגן את הגולדן רינג כמרוץ מרתון ולא 50 או 100 קילומטר.

ז'ק כהן: נדאג שתהיה שם הפסקה.

ז'ק כהן: אפשר למצוא לזה פתרון.

ז'ק כהן: צריכה להיות חשיבה פתוחה משני הצדדים, ולא לבוא ולהגיד שאנחנו נגד.

שלמה בן גל: כרגע שלחנו צוות למדידה.

שלמה בן גל: אנחנו בודקים אפשרות לעשות 42 קילומטר.

שלמה בן גל: מעין גב עד יהודייה זה 15 קילומטר.

שלמה בן גל: זה 37 קילומטר וטיפה חזרה.

שלמה בן גל: אפשר לעשות 42 קילומטר ואז אין בעיה בטיחותית.

אלכס מילר: צריך פה פתרון מקצועי, כדי שתגיד משהו שייכנס לפרוטוקול.

אלכס מילר: נעשה את זה בצורה מסודרת.

אלכס מילר: אתה עומד בראש גוף מאוד יוקרתי, וכמו שאמר נציג משרד הספורט: יש כבוד.

אלכס מילר: בגלל זה אני מבקש, שההחלטות שתקבלו יהיו החלטות הכי מקצועיות וכולכם תעמדו מאחוריהן.

אלכס מילר: אתה אומר לי, שהשבוע ישבתם, דנתם ואתם לא נגד.

אלכס מילר: עם זאת, שבוע אחרי המרתון הקודם קיבלתם החלטה.

אלכס מילר: כאשר אתה אומר לי כאן, שבינואר אתה מקבל החלטה להפסיק את המרתון, ושבוע לפני שאני מכנס כאן ישיבה אתה מדבר איתי על פתיחה, אז כן היה כאן משהו.

אלכס מילר: אתם יושבים בוועד אולימפי, ואני מציע שלפני שאתם מקבלים החלטות, שהן החלטות כאלה אגרסיביות, קודם כל תשבו ותנסו למצוא פתרון ואז תקבלו החלטות.

אלכס מילר: לא מקבלים כך החלטה כזו לא פשוטה.

אלכס מילר: לבוא ולומר לציבור, שבמשך שנתיים-שלוש השתתף במרוץ: אתה מחוץ לעניין, זה לא פשוט.

אלכס מילר: כולם מסכימים שזה לא נראה טוב.

ז'ק כהן: לידיעתך, הנושא פורסם בחודש ינואר, כולל באתר ובפורומים שונים.

ז'ק כהן: זו לא החלטה שהתקבלה לפני חודש.

אלכס מילר: אל תוכיח לי את הצדקנות שלך.

אלכס מילר: אני בטוח שאתה בלבך חושב שאתה צודק, אבל העניין פה הוא עניין ציבורי.

ז'ק כהן: זה לא עניין של צודק.

ז'ק כהן: אני איש ציבור.

ז'ק כהן: אני מייצג גוף ציבורי.

אלכס מילר: אל תלכו בכיוון של להוכיח לי את הצדקנות שלכם, כי יש בעיה עם זה.

אלכס מילר: אני מבקש מכם, שמעכשיו והלאה תחשבו על פתרונות יצירתיים, ואני מתייחס גם לעיריית טבריה.

אלכס מילר: גם אתם יכולים להיות שותפים, גם בהיבט החשיבה וגם בהיבט התקציב.

אלכס מילר: אם את אומרת, שאת בתחרות – ותחרות זה דבר טוב וחשוב, כי גם אצלכם הספורטאים הם בתחרות – אז בסופו של דבר אם הייתי שמה כותרת למרתון: "שילוב נכים בישראל", זה היה עובד עוד יותר טוב.

משה (מוץ) מטלון: אני מציע, שלא נטעה ולא נטעה.

משה (מוץ) מטלון: גם אם מדובר ב-2,000 רצים לטווח של 42 קילומטר, נפתחים מרחקים עצומים בין 5-6 רצים מקניה לבין כל השאר.

משה (מוץ) מטלון: אני אמר זאת מניסיון מכל המרתונים הגדולים יותר ממרתון טבריה, שאני מכבד אותו כמרתון מאוד מקצועי אבל יש כמה יותר גדולים ממנו בעולם שהשתתפנו בהם וראינו אותם.

משה (מוץ) מטלון: כלומר, נפתחים מרחקים עצומים בין הרצים.

משה (מוץ) מטלון: מרתון טבריה הוא לא רק מרתון מקצועי.

משה (מוץ) מטלון: יש שם אולי 10-20 רצים מקצועיים, והשאר הם משתתפים עממיים שעושים את המרחק ב-3-3.5 שעות.

משה (מוץ) מטלון: רוכבי האופניים עושים את המרתון הזה בין שעה וחצי לבין שעתיים ומשהו.

משה (מוץ) מטלון: אני יודע, שהוצעה אתמול הצעה לא להכניס למרתון הזה את כל רוכבי האופניים שעושים את זה למעלה משעתיים וחצי, וגם היא לא התקבלה על ידי איגוד האתלטיקה.

משה (מוץ) מטלון: אנחנו לא באים לפה מהמקום של הקיפוח.

משה (מוץ) מטלון: אנחנו באים כמנצחים.

משה (מוץ) מטלון: אני מציע, אדוני היו"ר, שתיתן להם זמן לשבת מול משרד הספורט ולחזור הנה עם פתרונות.

דוד מלכה: מהדברים שנאמרו כאן משתמע,  שיש בעיה עם הקשר בין ההתאחדות לנכים.

דוד מלכה: אני מציע, שבדיון הזה נצרף גם אותם.

דוד מלכה: הם חייבים לקבל אחריות.

יהודית גידלי: אני רשמתי לפניי לזמן אותם לישיבה הבאה.

משה (מוץ) מטלון: הם הוזמנו גם היום, למרות שכתוב שהם לא קיבלו את ההזמנה.

דוד מלכה: הם גם כן פרטנרים טובים שלנו.

אלכס מילר: אני רוצה לסכם את הישיבה.

אלכס מילר: הוועדה רשמה לעצמה את ההודעה של משרד הספורט על כך שאיגוד האתלטיקה הוא איגוד בכיר וחשוב, ואנחנו מברכים על כל הפעילות של האיגוד הזה.

אלכס מילר: מרתון טבריה הוא מרתון שבעבר שילב אופניי יד.

אלכס מילר: אנחנו רוצים שגם בעתיד זה יהיה חלק מהמרתון.

אלכס מילר: הפתרונות צריכים להיות פתרונות יצירתיים, שיבואו מאותם הגופים שלוקחים חלק במרתון הזה: בהיבט התקציבי ובהיבט השתתפותי.

אלכס מילר: אני רוצה להעביר מסר לכל האגודים, שלא לרוץ ולקבל החלטות חותכות כלפי ציבור כזה או אחר, שהיה משולב בתחרויות, ללא כל דיון מסודר המשלב את כל הגורמים, כולל משרד הספורט.

אלכס מילר: לא יעלה על הדעת ששנה אחרי שמתקבלת החלטה במשרד הספורט לא כל כך מכירים את הבעיה.

אלכס מילר: אני מבקש, שתוך שבועיים תגבשו מסקנות.

אלכס מילר: אני מבקש שאנחנו נהיה חלק בהליך המחשבה.

אלכס מילר: אני מציע שחה"כ מטלון יהיה חלק מחשיבה על הפתרונות.

אלכס מילר: אם תגיעו למסקנה שחסר תקציב כזה או אחר, תודיעו לנו.

שלמה בן גל: זה ייפול על תקציב בסוף.

אלכס מילר: אנחנו יודעים לתת פתרונות, גם פתרונות לא הכי נעימים.

אסנת כהן: זה עלול ליפול על תקציב.

אלכס מילר: קודם כל  נגיע למצב של משבר תקציבי, ואז נחשוב איך פותרים אותו.

אלכס מילר: אני גם רוצה לברך את עיריית טבריה על המרתון המכובד הזה.

אלכס מילר: צר לי על כך שהגעתם למצב שבו ציבור מסוים של אזרחי מדינת ישראל לא יכול להשתתף במרתון, אבל אני בטוח שבמחשבה נוספת תמצאו דרך לפתרון.

שלמה בן גל: איגוד האופניים לא מגיעים להשתתף במרתונים.

משה (מוץ) מטלון: מה זה עניינך?

שלמה בן גל: זה ענייני.

אלכס מילר: שיהיה בהצלחה לכולם.

אלכס מילר: תודה רבה, הישיבה נעולה.